Ondersoek oor ‘strand net vir wittes’Argieffoto: pixabay.com Die KwaZulu-Natalse premier het gesê bewerings dat slegs wit mense by ŉ strand in Durban toegelaat word, sal ondersoek word. Die ondersoek volg ná berigte dat slegs wit mense by die strand by Vetch’s Pier in die Point-waterfront toegelaat word. “Die premier is uit die veld geslaan oor die beweerde neiging en as gevolg daarvan sal ŉ ondersoekspan onder leiding van die eThekwini-munisipaliteit aangestel word om te ondersoek of die praktyk wel plaasvind,” het Sibusiso Magwaza, premier Senzo Mchunu se waarnemende woordvoerder, gesê. Volgens berigte het ŉ swart man, Nkosi Zuma, op Facebook gesê hy en vriende is toegang tot die Durban Underwater Club se perseel geweier. Talle wit mense het egter glo ook gesê hulle is toegang geweier aangesien hulle nie lede van die klub is nie. Die klub het intussen in reaksie op die voorval gesê die strand behoort aan alle Suid-Afrikaanse burgers en is hoegenaamd nie privaat nie. “Aangesien dit ŉ lanseringspunt is waar daar ook nie geswem kan word nie, beteken dit dat nielede nie regtig die plek besoek nie.” Volgens die klub word slegs lede in die klubhuis toegelaat aangesien dit private eiendom is en deur hul “lede van alle rasse” gefinansier word. “Daar is waglyste vir al die PWC-klubs en juis daarom is lidmaatskap tans gesluit.”